text: आन्ध्र प्रदेश के व्यंजन, सभी भारतीय व्यंजनों में सबसे ज़्यादा मसालेदार के रूप में विख्यात हैं। भौगोलिक क्षेत्र, जाति, परंपराओं के आधार पर आन्ध्र व्यंजन में कई भिन्नताएं हैं। भारतीय अचार और चटनी, जिसे तेलुगू में "पच्चडी" कहा जाता है, आन्ध्र प्रदेश में विशेष रूप से लोकप्रिय है और कई क़िस्म के अचार और चटनी इस राज्य की ख़ासियत है। टमाटर, बैंगन और अंबाडा ("गोंगूरा") सहित व्यावहारिक तौर पर प्रत्येक सब्ज़ी  से चटनी बनाई जाती है। आम के अचारों में संभवतः "आवकाय" आन्ध्र के अचारों में सबसे ज़्यादा प्रसिद्ध है।